ก.ล.ต.เปิดเฮียริ่งออกเกณฑ์ห้ามผู้บริหารบจ. นั่ง”ประธานกรรมการ-กรรมการผู้จัดการ”บริษัท IPO
ก.ล.ต.เปิดเฮียริ่งออกเกณฑ์ห้ามผู้บริหารบจ. นั่งตำแหน่ง "ประธานกรรมการ-กรรมการผู้จัดการ" บริษัท IPO คาดมีผลปี 64 
ก.ล.ต.เปิดเฮียริ่งออกเกณฑ์ห้ามผู้บริหารบจ. นั่งตำแหน่ง "ประธานกรรมการ-กรรมการผู้จัดการ" บริษัท IPO คาดมีผลปี 64
14 ก.พ. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นเกี่ยวกับการออกหลักเกณฑ์กำหนดให้ประธานกรรมการและกรรมการผู้จัดการของบริษัทที่จะเสนอขายหุ้นต่อประชาชน (IPO) และบริษัทจดทะเบียน ต้องไม่เป็นบุคคลเดียวกัน เพื่อมิให้คนใดคนหนึ่งมีอำนาจโดยไม่จำกัด ซึ่งจะช่วยยกระดับการกำกับดูแลกิจการให้ดียิ่งขึ้น
ทั้งนี้ ก.ล.ต. มีแนวทางที่จะเพิ่มเติมข้อกำหนดเกี่ยวกับโครงสร้างคณะกรรมการและการจัดการของบริษัท IPO และบริษัทจดทะเบียน จากหลักเกณฑ์ปัจจุบันที่กำหนดให้มีระบบการตรวจสอบและถ่วงดุลกัน (เช่น มีกรรมการอิสระและกรรมการตรวจสอบ) ซึ่งจะช่วยเสริมสร้างภาพลักษณ์และเพิ่มความเชื่อมั่นของตลาดทุนไทยยิ่งขึ้น อีกทั้งแนวทางดังกล่าวยังสอดคล้องกับเป็นหลักปฏิบัติด้านการกำกับดูแลกิจการตามหลักธรรมาภิบาล (CG) ที่ใช้มาตั้งแต่ปี 2545 ซึ่งบริษัท IPO และบริษัทจดทะเบียนส่วนใหญ่ได้ปฏิบัติตามหลักดังกล่าวอยู่แล้ว
โดย ก.ล.ต. จึงมีแนวคิดจะกำหนดเป็นหลักเกณฑ์ให้บริษัทเสนอขายหุ้นต่อประชาชนต้องแยกบุคคลที่ดำรงตำแหน่งประธานกรรมการออกจากบุคคลที่ดำรงตำแหน่งกรรมการผู้จัดการ พร้อมกันนี้ ตลาดหลักทรัพย์แห่งประเทศไทย (ตลท.) ก็จะใช้หลักการเดียวกันนี้กับบริษัทจดทะเบียนด้วย โดยคาดว่าข้อกำหนดดังกล่าวจะมีผลใช้บังคับในปี 2564